মহিলা বিশ্বকাপ ক্রিকেটের বাছাইপর্বের মিশন শুরুর আগে নিজেদের ভালোভাবেই ঝালিয়ে নিল বাংলাদেশ। বাছাইপর্ব খেলতে রুমানা আহমেদের নেতৃত্বে মহিলা ক্রিকেট দল এখন কলম্বোয়। আগামীকাল পাপুয়া নিউগিনির বিপক্ষে ম্যাচ দিয়ে শুরু হবে মহিলা বিশ্বকাপ বাছাইপর্ব। তার আগে একমাত্র প্রস্তুতি ম্যাচে ৩৯ রানে হারিয়েছে আইসিসি সহযোগী দেশ আয়ারল্যান্ডকে। একইদিন প্রস্তুতি ম্যাচে দক্ষিণ আফ্রিকা ৬ উইকেটে ভারতকে, পাকিস্তান ৩ উইকেটে শ্রীলঙ্কাকে, থাইল্যান্ড ৯ উইকেটে পাপুয়া নিউগিনিকে, জিম্বাবুয়ে ৯৫ রানে হারিয়েছে স্কটল্যান্ডকে। নন্দেসক্রিপ্ট ক্লাব মাঠে গতকাল প্রস্তুতি ম্যাচে প্রথমে ব্যাট করে রুমানাবাহিনী। ওপেনার শারমিন সুলতানার ৪৭, নিগার সুলতানার ৫১ ও সাবেক অধিনায়ক সালমা খাতুনের ৩৮ রানে ভর করে ৫০ ওভারে বাংলাদেশের সংগ্রহ ৬ উইকেটে ২৩৫। শারমিন ৪৭ রানের ইনিংসটি খেলেন ৮৭ বলে ৭ বাউন্ডারিতে আরেক ওপেনার শারমিন আক্তার ২৯ রান করেন ৩৯ বলে ৬ চারে। নিগার সর্বোচ্চ ৫১ রান করেন ৬৭ বলে ৮ চারে। শেষ দিকে সালমা ৩৮ রানের ইনিংস খেলেন বলের সঙ্গে পাল্লা দিয়ে ৩৭ বলে ৪ চারে। আইরিশ মহিলা দলের সফল বোলার ছিলেন গ্রাথ ৬০ রানে ৩ উইকেট নিয়ে। ২৩৬ রানের টার্গেটে খেলতে নেমে ৫০ ওভারে আয়ারল্যান্ডের সংগ্রহ ৯ উইকেটে ১৯৬। সর্বোচ্চ কেন্ডাল ৫৬ রান করেন ৭১ বলে ৭ চারে। জয়সি ৩৯ রান করেন ৫৬ বলে। অফ স্পিনার খাদিজাতুল কুবরা ৪ উইকেট নেন ৩৬ রানে। সাবেক অধিনায়ক জাহানারা আলম ২৭ রানে নেন ২ উইকেট।